# 

**Oprostitev trošarine**

**za energetsko intenzivna podjetja**

**1. izdaja, JANUAR 2017**

**KAZALO**

[1. Zakonska podlaga za oprostitev trošarine 3](#_Toc473020523)

[2. Osnovni pogoji za oprostitev trošarine 3](#_Toc473020524)

[2.1. Energetska intenzivnost 3](#_Toc473020525)

[2.2. Dejavnost proizvodnje izdelkov 4](#_Toc473020526)

[2.3. Minimalni znesek obdavčitve 4](#_Toc473020527)

[3. Način uveljavljanja oprostitve trošarine 5](#_Toc473020528)

[3.1. Dovoljenje za oproščenega uporabnika 5](#_Toc473020529)

[3.2. Vračilo plačane trošarine 6](#_Toc473020530)

[3.3. Roki za vložitev obračuna, zahtevka za vračilo, plačila trošarine in hrambe listin 6](#_Toc473020531)

## Zakonska podlaga za oprostitev trošarine

Oprostitev trošarine za energetsko intenzivna podjetja določa 96. člen novega [Zakona o trošarinah](http://www.pisrs.si/Pis.web/pregledPredpisa?id=ZAKO7128) (Uradni list RS, št. 47/16; v nadaljevanju ZTro-1 ). Podrobnejši pogoji, ki jih mora izpolnjevati oseba, da pridobi pravico do oprostitve trošarine ali se ji trošarina vrne v skladu s 96. členom ZTro-1, postopki uveljavljanja oprostitve trošarine, vsebina letnega obračuna za energetsko intenzivna podjetja in letnega zahtevka za vračilo trošarine, pa so določeni s [Pravilnikom o pogojih in postopkih oprostitve trošarine za energetsko intenzivna podjetja](http://www.pisrs.si/Pis.web/pregledPredpisa?id=PRAV12978&d-49681-o=1&d-49681-p=1&d-49681-s=2) (Uradni list RS, št. 83/16; v nadaljevanju pravilnik). Določba 96. člena ZTro-1 in pravilnik sta se začela uporabljati 1. januarja 2017.

Plačilo trošarine se oprosti oziroma se trošarina lahko vrne za energente, za katere je plačan minimalni znesek obdavčitve iz priloge I, preglednice C, Direktive 2003/96/ES, ki se v okviru opravljanja dejavnosti dokazljivo porabijo za proizvodnjo toplote za proizvodnjo izdelkov in je podjetje energetsko intenzivno ter se dejavnost proizvodnje izdelkov uvršča v področje »Predelovalne dejavnosti«, v skladu s predpisom, ki ureja standardno klasifikacijo dejavnosti.

## Osnovni pogoji za oprostitev trošarine

Plačilo trošarine se oprosti oziroma se trošarina lahko vrne za energente, ki jih v okviru opravljanja dejavnosti porabijo energetsko intenzivna podjetja za proizvodnjo toplote za proizvodnjo izdelkov. Ob tem morajo biti izpolnjeni naslednji pogoji:

* za koledarsko leto, za katerega se uveljavlja oprostitev oziroma vračilo, je podjetje energetsko intenzivno,
* nabavljeni in porabljeni energenti se dokazljivo porabijo za proizvodnjo toplote za proizvodnjo izdelkov in se dejavnost proizvodnje izdelkov uvršča v področje »predelovalne dejavnosti « v skladu s predpisom, ki ureja standardno klasifikacijo dejavnosti,
* za porabljene energente je plačan minimalni znesek obdavčitve iz priloge I pravilnika.

### Energetska intenzivnost

Podjetje je energetsko intenzivno, če letni strošek nabave energentov in električne energije, nabavljen ali proizveden v okviru dejavnosti, znaša najmanj 3 % letne proizvodne vrednosti.

Izpolnjevanje pogoja energetske intenzivnosti se za koledarsko leto ugotavlja na podlagi izkaza poslovnega izida za koledarsko leto, za katero se uveljavlja oprostitev trošarine, letnega poročila izdelanega na podlagi zakona, ki ureja gospodarske družbe in na podlagi računovodskih standardov na obrazcih, kakor jih predpisuje organizacija, pooblaščena za zbiranje, obdelovanje in objavljanje letnih poročil. Če poslovno leto upravičenca ni enako koledarskemu letu, se za ugotavljanje pogoja energetske intenzivnosti upošteva izkaz poslovnega izida za poslovno leto, ki je oddan v koledarskem letu, za katerega se uveljavlja oprostitev trošarine.

Letni strošek nabave energentov in električne energije ter proizvodna vrednost se ugotavljata na podlagi podatkov iz izkaza poslovnega izida:

* letni strošek nabave energentov in električne energije je podatek iz postavke b »stroški energije« iz postavke G »poslovni odhodki«,
* proizvodna vrednost je podatek iz postavke F »kosmati donos od poslovanja«.

### Dejavnost proizvodnje izdelkov

Med predelovalne dejavnosti spadajo vse dejavnosti iz področja C Standardne klasifikacije dejavnosti – SKD, naštete v prilogi I [Uredbe o standardni klasifikaciji dejavnosti](http://www.pisrs.si/Pis.web/pregledPredpisa?id=URED4092) (Uradni list RS, št. [69/07](http://www.uradni-list.si/1/objava.jsp?sop=2007-01-3820) in [17/08](http://www.uradni-list.si/1/objava.jsp?sop=2008-01-0559)).

**Tabela 1: Predelovalne dejavnosti**

|  |  |
| --- | --- |
| **SKD** | **Naziv dejavnosti** |
| C10 | Proizvodnja živil |
| C11 | Proizvodnja pijač |
| C12 | Proizvodnja tobačnih izdelkov |
| C13 | Proizvodnja tekstilij |
| C14 | Proizvodnja oblačil |
| C15 | Proizvodnja usnja, usnjenih in sorodnih izdelkov |
| C16 | Obdelava in predelava lesa, proizvodnja izdelkov iz lesa, plute, slame in protja, razen pohištva |
| C17 | Proizvodnja papirja in izdelkov iz papirja |
| C18 | Tiskarstvo in razmnoževanje posnetih nosilcev zapisa |
| C19 | Proizvodnja koksa in naftnih derivatov |
| C20 | Proizvodnja kemikalij, kemičnih izdelkov |
| C21 | Proizvodnja farmacevtskih surovin in preparatov |
| C22 | Proizvodnja izdelkov iz gume in plastičnih mas |
| C23 | Proizvodnja nekovinskih mineralnih izdelkov |
| C24 | Proizvodnja kovin |
| C25 | Proizvodnja kovinskih izdelkov, razen strojev in naprav |
| C26 | Proizvodnja računalnikov, elektronskih in optičnih izdelkov |
| C27 | Proizvodnja električnih naprav |
| C28 | Proizvodnja drugih strojev in naprav |
| C29 | Proizvodnja motornih vozil, prikolic in polprikolic |
| C30 | Proizvodnja drugih vozil in plovil |
| C31 | Proizvodnja pohištva |
| C32 | Druge raznovrstne predelovalne dejavnosti |
| C33 | Popravila in montaža strojev in naprav |

### Minimalni znesek obdavčitve

Pogoj za oprostitev oziroma vračilo trošarine je plačilo trošarine ali plačilo okoljske dajatve za onesnaževanje zraka z emisijo ogljikovega dioksida (v nadaljevanju: okoljska dajatev) v višini minimalne ravni obdavčitve. Minimalni znesek obdavčitve, je upoštevajoč prilogo I, preglednice C, Direktive 2003/96/ES, določen v prilogi 1 pravilnika.

Če je izpolnjen pogoj plačila minimalne ravni obdavčitve s plačilom okoljske dajatve, se podjetju vrne ali oprosti celoten znesek trošarine. Če pa za energent okoljska dajatev ni bila plačana, se podjetju vrne trošarina v znesku, ki presega minimalno raven obdavčitve oziroma v višini minimalne ravni obdavčitve nastane obveznost za plačilo trošarine, če je podjetje med letom prejemalo energent brez plačila trošarine.

Tabela 1: Minimalni znesek obdavčitve

|  |  |
| --- | --- |
| **Vrsta energentov** | **evrov** |
| Plinsko olje iz tarifnih oznak od 2710 19 43 do 2710 19 48 in od 2710 20 11 do 2710 20 19 (za 1000 litrov) | 21 |
| Utekočinjeni naftni plin iz tarifnih oznak od 2711 12 11 do 2711 19 00 (za 1000 kilogramov) | 0 |
| Zemeljski plin iz tarifnih oznak 2711 11 00 in 2711 21 00 (v megavatnih urah – MWh) | 0,54 |
| Kerozin iz tarifnih oznak 2710 19 21 in 2710 19 25 (za 1000 litrov) | 0 |
| Kurilno olje iz tarifnih oznak od 2710 19 62 do 2710 19 68 in od 2710 20 31 do 2710 20 39 (za 1000 kilogramov) | 15 |
| Trda goriva iz tarifnih oznak 2701, 2702 in 2704 (v gigajoulih kalorične vrednosti) za 1 GJ kalorične vrednosti | 0,15 |

## Način uveljavljanja oprostitve trošarine

Oprostitev trošarine ali vračilo plačane trošarine se uveljavlja:

* s pridobitvijo dovoljenja za oproščenega uporabnika in z letnim obračunom za energetsko intenzivna podjetja ali
* kot vračilo plačane trošarine.

### Dovoljenje za oproščenega uporabnika

Dovoljenje za oproščenega uporabnika izda davčni organ na podlagi pisne vloge vložnika. Za ta namen se lahko uporabi obrazec [»Vloga za izdajo/spremembo dovoljenja za oproščenega uporabnika (TROV-OU)«](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_trov_ou), ki je objavljen na spletni strani Finančne uprave Republike Slovenije (v nadaljevanju: FURS). Poleg podatkov iz 48. člena ZTro-1, se k vlogi predložijo tudi podatki iz izkaza poslovnega izida za preteklo koledarsko leto, ki dokazujejo, da je vložnik v preteklem koledarskem letu izpolnjeval pogoj energetske intenzivnosti. Če poslovno leto ni enako koledarskemu letu ali podatki za preteklo koledarsko leto še niso znani, se za ugotavljanje pogoja energetske intenzivnosti upošteva zadnji oddani izkaz poslovnega izida.

Imetnik dovoljenja za oproščenega uporabnika v tekočem koledarskem letu lahko nabavlja energente v režimu odloga, če izpolnjuje pogoj energetske intenzivnosti v preteklem koledarskem letu. Pogoj energetske intenzivnost se za imetnika dovoljenja za oproščenega uporabnika za tekoče koledarsko leto ugotavlja v letnem obračunu za energetsko intenzivna podjetja.

Letni obračun za energetsko intenzivna podjetja vsebuje:

1. identifikacijske podatke upravičenca,
2. obdobje, za katero se uveljavlja oprostitev trošarine,
3. podatke iz 2. člena pravilnika, ki dokazujejo izpolnjeni pogoj energetske intenzivnosti (podatki iz izkaza poslovanja),
4. podatke o vrsti in količini energenta, ki ga je upravičenec nabavil in porabil v režimu odloga;
5. znesek plačane okoljske dajatve, za energent iz prejšnje točke,
6. znesek za plačilo,
7. navedbo dokazil o izpolnjevanju pogojev iz prvega odstavka 3. člena (izpolnjevanje osnovnih pogojev za oprostitev trošarine) in dokazila iz četrtega odstavka 5. člena pravilnika (evidenca o nabavi in porabi energentov).

Obračun se predložil na obrazcu [»Obračun trošarine za energetsko intenzivna podjetja (TRO-EIP)«](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_tro_eip).

Če davčni organ ugotovi, da imetnik dovoljenja za oproščenega uporabnika za koledarsko leto ne izpolnjuje pogoja energetske intenzivnosti, se šteje, da ni upravičen do oprostitve trošarine za energetsko intenzivna podjetja in za porabljeni energent nastane obveznost za obračun trošarine. Če pa davčni organ ugotovi, da oproščeni uporabnik ni izpolnil pogoja minimalnega zneska obdavčitve, nastane obveznost za obračun trošarine, v višini minimalnega zneska obdavčitve.

### Vračilo plačane trošarine

Vračilo plačane trošarine se uveljavi na podlagi letnega zahtevka za vračilo trošarine.

Letni zahtevek za vračilo trošarine vsebuje:

1. identifikacijske podatke upravičenca,
2. obdobje, za katero se uveljavlja vračilo trošarine,
3. podatke iz 2. člena pravilnika, ki dokazujejo izpolnjeni pogoj energetske intenzivnosti (podatki iz izkaza poslovanja),
4. podatke o vrsti in količini energenta, ki ga je upravičenec nabavil in porabil s plačano trošarino,
5. znesek plačane trošarine za energent iz prejšnje točke,
6. znesek plačane okoljske dajatve, za energent iz 4. točke tega odstavka,
7. znesek za vračilo,
8. transakcijski račun za vračilo,
9. navedbo dokazil o izpolnjevanju pogojev iz prvega odstavka 3. člena in dokazila iz četrtega in petega odstavka 5. člena pravilnika (evidenca o nabavi in porabi energentov, račun o nabavi energentov).

Zahtevek za vračilo trošarine se predložil na obrazcu [»Vloga za uveljavljanje vračila plačane trošarine za energetsko intenzivna podjetja (TROV-VRAČILO-EIP)«](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_trov_vracilo_eip).

Vračilo trošarine se prizna za dejansko porabljene količine energenta, ob pogoju, da znesek plačane trošarine ali okoljske dajatve presega minimalni znesek obdavčitve. Če upravičenec do vračila trošarine ne izpolni pogoja minimalnega zneska obdavčitve, je upravičen do vračila trošarine v višini, ki presega minimalni znesek obdavčitve.

Pri izračunu zneska za vračilo trošarine se uporabi znesek trošarine, veljaven na dan, ko je bila trošarina obračunana, oziroma na dan nabave trošarinskih izdelkov, navedenem na računu, s katerim upravičenec dokazuje, da je trošarinske izdelke nabavil s plačano trošarino.

### Roki za vložitev obračuna, zahtevka za vračilo, plačila trošarine in hrambe listin

Obračun ali zahtevek za vračilo trošarine se vloži pri davčnem organu do 30. junija za preteklo koledarsko leto, v papirni ali elektronski obliki. Upoštevajoč začetek uporabe nove ureditve o energetsko intenzivnih podjetjih, se bodo prvi letni obračuni in zahtevki za vračilo trošarine za leto 2017, vlagali do 30. junija 2018.

Oproščeni uporabnik mora plačati obračunano trošarino najpozneje 30. dan po izteku roka za predložitev obračuna trošarine.

Upravičenec je dolžan hraniti listine, na podlagi katerih mu je bila vrnjena oziroma oproščena trošarina, deset let po poteku leta, na katero se te listine nanašajo.